b'\n_START_ARTICLE_\nSal\xc5\xb3 dvaras\n_START_SECTION_\nIstorija\n_START_PARAGRAPH_\nMinimas nuo XVI a. Valdant Radviloms Salose buvo mediniai dvaro r\xc5\xabmai m\xc5\xabriniais pamatais. Tuo metu didikai \xc4\x8dia daugiausia atvykdavo med\xc5\xbeioti. _NEWLINE_Var\xc5\xa1uvos Krasinski\xc5\xb3 bibliotekoje saugomas sutartis tarp Boguslavo Radvilos ir Frediano Morikonio (it. Frediano Moriconi, lenk. Fredianus Morykoni), kuria \xc5\xa1iam nuo 1661 m. vasario 10 d. perleid\xc5\xbeiama Sal\xc5\xb3 valda (dvaras). _NEWLINE_1806 m. gegu\xc5\xbe\xc4\x97s 14 d. Sal\xc5\xb3 dvar\xc4\x85 su jame buvusiais trim \xc5\xa1imtais valstie\xc4\x8di\xc5\xb3 i\xc5\xa1 Radvil\xc5\xb3 nusiperka Ignotas Morikonis._NEWLINE_Valdant Morikoniams Sal\xc5\xb3 dvarui priklausan\xc4\x8diuose pastatuose veik\xc4\x97 vaistin\xc4\x97 ir muzikos mokykla, viena pirm\xc5\xb3j\xc5\xb3 muzikos mokykl\xc5\xb3 Lietuvoje, \xc4\xafkurta XIX a. prad\xc5\xbeioje. Muzikos mokyklai vadovavo Sal\xc5\xb3 ba\xc5\xbeny\xc4\x8dios vargonininkas Jurgelionis, o mokiniai, groj\xc4\x99 styginiais, pu\xc4\x8diamaisiais ir dainav\xc4\x99 ba\xc5\xbeny\xc4\x8dios chore, buvo i\xc5\xa1laikomi dvaro ir dar gaudavo 3 rubli\xc5\xb3 stipendij\xc4\x85. _NEWLINE_1823 m., mirus viengungiui Ignotui Morikoniui, dvar\xc4\x85 paveldi U\xc5\xbenerio pavieto mar\xc5\xa1alka Benediktas Morikonis.  Valdant jam, Sal\xc5\xb3 dvaras buvo \xc4\xafkeistas Peterburgo globos tarybai, o v\xc4\x97liau j\xc4\xaf paveld\xc4\x97jo Liucijonas Morikonis._NEWLINE_Liucijonas Morikonis, nors patriotas, intelektualas, istorik\xc5\xb3 \xc5\xbeiniomis, buvo prastas ekonomistas, jis Sal\xc5\xb3 dvar\xc4\x85 u\xc5\xbestat\xc4\x97, o 1855 m. pardav\xc4\x97 grafui Reinoldui Tyzenhauzui (lenk. Rajnold Tyzenhauz). _NEWLINE_Valdant Tyzenhauzams dvaro ansamblis tapo kult\xc5\xabros centru \xe2\x80\x93 \xc4\x8dia vykdavo puotos, parke \xc4\xafrengtas vasaros teatras._NEWLINE_1880 m. mirus grafui Reinoldui Tyzenhauzui, Sal\xc5\xb3 dvaro savininke tapo jo sesuo Marija Tyzenhauzait\xc4\x97 P\xc5\xbeezdzieckien\xc4\x97. Paskutinis Sal\xc5\xb3 savininkas buvo jos an\xc5\xabkas diplomatas ir ra\xc5\xa1ytojas Reinoldas P\xc5\xa1ezdzieckis._NEWLINE_XX a., soviet\xc5\xb3 okupacijos metu dvaras buvo nusavintas, dvaro patalpose buvo muzikos mokykla ir orkestras, mergai\xc4\x8di\xc5\xb3 nam\xc5\xb3 \xc5\xabkio mokykla, \xc5\xbeemesnioji \xc5\xbeem\xc4\x97s \xc5\xabkio mokykla. Karo metais \xc4\xafsteigta ligonin\xc4\x97, pokariu \xe2\x80\x93 \xc5\xbeem\xc4\x97s \xc5\xabkio technikumas._NEWLINE_1977 m. dvaro ansamblis rekonstruotas (architektai A. Balkus ir G. Kirdeikien\xc4\x97) ir paskelbtas respublikin\xc4\x97s reik\xc5\xa1m\xc4\x97s architekt\xc5\xabros paminklu. Iki 2003 m. \xc4\x8dia buvo Sal\xc5\xb3 pagrindin\xc4\x97 mokykla. Dabar dvare vyksta \xc4\xafvair\xc5\xabs kult\xc5\xabros renginiai.\n_START_SECTION_\nPastatai\n_START_PARAGRAPH_\n1766 m. inventoriuje nurodomi r\xc5\xabmai buvo mediniai, ant m\xc5\xabro pamat\xc5\xb3 su dviem r\xc5\xabsiais. Prie j\xc5\xb3 buvo prijungta m\xc5\xabrin\xc4\x97 galerija, kuri v\xc4\x97liau kartu su r\xc5\xabsiais \xc4\xafjungta \xc4\xaf klasicizmo stiliaus m\xc5\xabrinius r\xc5\xabmus. _NEWLINE_Valdant Morikoniams pastatyti m\xc5\xabriniai dvaro r\xc5\xabmai pagal ital\xc5\xb3 architekto Pietro de Rossi projekt\xc4\x85. XVIII a. vid. Ignotas Morikonis fundavo, pastat\xc4\x97 koply\xc4\x8di\xc4\x85, kaip dvaro dal\xc4\xaf. _NEWLINE_Dvaras susideda i\xc5\xa1 dviej\xc5\xb3 kompleks\xc5\xb3: pirmasis - r\xc5\xabmai, medin\xc4\x97 ba\xc5\xbeny\xc4\x8dia, varpin\xc4\x97, gyvenamasis namas, o antrasis - \xc5\xabkiniai pastatai, med\xc5\xbeiotojo namelis ir kt. Dominuoja akmens m\xc5\xabro tvartai su u\xc5\xbedaru kiemu ir bok\xc5\xa1teliais kampuose. Pagrindinis ansamblio pastatas - dviej\xc5\xb3 auk\xc5\xa1t\xc5\xb3 klasikinio stiliaus r\xc5\xabmai. _NEWLINE_R\xc5\xabm\xc5\xb3 profilis yra sud\xc4\x97tingas, 59,14 metr\xc5\xb3 ilgio ir skirtingo plo\xc4\x8dio bei auk\xc5\xa1\xc4\x8dio. Labai \xc4\xafvair\xc5\xb3 dvaro ansambl\xc4\xaf - neogotikin\xc4\x99 medin\xc4\x99 bok\xc5\xa1tin\xc4\x99 ba\xc5\xbeny\xc4\x8di\xc4\x85 bei kitus pastatus - jungia klasicistinis r\xc5\xabm\xc5\xb3 akcentas._NEWLINE_Sal\xc5\xb3 dvaro sodyba yra valstyb\xc4\x97s saugoma kult\xc5\xabros vertyb\xc4\x97.\n_START_SECTION_\nParkas\n_START_PARAGRAPH_\nRadvil\xc5\xb3 laikais buvo mi\xc5\xa1ko parkas ir \xc5\xbev\xc4\x97rynas, kuriame gyveno lokiai (pasak legendos, saugodav\xc4\x99 dvaro r\xc5\xabmus). V\xc4\x97liau \xc4\x8dia pasodintas vaismed\xc5\xbei\xc5\xb3 sodas, pastatytas akmeninis med\xc5\xbeiokl\xc4\x97s namelis, suformuotas geometrinis parko planas. Parke (7 ha) auga 1,9 m skersmens tuopa ir kitos tuopos, kurioms 150\xe2\x80\x93200 met\xc5\xb3.'